## Mgbanwe n'Egwuregwu Ọnwa nke Gboo na nke Ugbua

**If**unanya Nzubechukwu, Dimebo1, & Dorathy Onyedikachi, Chukwu2,

**Ụmị**

Egwuregwu ọnwa bụ otu n’ime njirimara ndị Igbo. Ọ bụ omenala ndi Igbo ji enwe obi ụtọ. Nkuzi a tinyere ezi ọnọdụ inwe obi oma na-esite n'omenala apụta ihe. Ma ka o sila dị, omenala na omume mba ọzọ na-abughị nke ndị Igbo na-emetụta ala Igbo ugbu a. N’oge gboo, o nweghị ihe dị ka ụlọ akwụkwọ, Ọ bụ usoro omenala na ọdịbendị ka e ji akụziri ma na-azulite ụmụaka n'ụzọ ziri ezi, bụ nke egwuregwu ọnwa bụ otu n'ime omenala ndi a pụtara ìhe nke ọma. Mana nke bụ eziokwu bụ, n'oge ahụ ka a ga-ahụ ụmụaka Igbo nwere ezigbo agwa na ezigbo ọzụzụ. Mana ọ bụrụ na e lee anya ugbu a, a ga- ahụ na egwuregwu ọnwa so n’otu n’ime omenala ndị nyụwarala ka ọkụ n’ala anyị a bụ Igbo. Ọtụtụ ụmụaka amụrụ ugbua amaghịdị ihe bụ egwuregwu ọnwa ọkacha ụmụaka a mụrụ ma zụọ na mba mepere emepe, ebe ndị chere na ha ma ya, bụ ihe otu agadi nwanyị kpọrọ 'Igbo amụta' ka ha na-eme. Nchọcha a chọpụtara ihe ndị butere mgbanwe ndị a n’ọtụtụ omenala Igbo tụmadị egwuregwu ọnwa bụ ndị gụnyere; igwe ọgbara ọhụru bụ nke a kpọro “teknụzụ”, oke mmepe, ọrụ bekee, azụmahịa na okpukperechi ndị ụka Kraistị. Eziokwu bụ na ụmụaka na ndị ntorobia taa jizi ajọ ihe anya isi, ọtụtụ n’ime ha amaghị ihe ọbụla banyere omenala Igbo. Ọ bụ nke a kpalitere mmụọ ọchọcha ime nchọcha n’isiokwu a bụ ‘mgbanwe n’egwuregwu ọnwa nke gboo na nke ugbua’. Nke a bụ maka inyere ndị ọgbara ọhụrụ a aka ị mata ka egwuọnwa dịbụ na mbụ na ka ọ dịzị ugbua ka ha wee chịkọta ndụ ha ọnụ. A gbasoro usoro sọvee na ntụlekọrịta wee mee nchọcha a.

## Okwu Mmalite

Egwuregwu ọnwa bụ otu n’ime njirimara ndị Igbo. Ọ bụ otu ihe ha ji anọrị oge. Oge ọbụla ha gara rụwasịa ahụ, ha na–alọta bịa jiri egwu ọnwa zuo ike. Ma okenye ma nwata na-egwuri egwu ọnwa. Egwuregwu ọnwa bụ oghere ndị ntorobia, ụmụntakịrị na ndị okenye ji abịakọrịta ọnụ gwurie egwu ma mee ka obi ụtọ bawanye n’etiti ha. Ọtụtụ ihe nrita ka a na-esite n'egwuregwu ọnwa erita dika; ịkuziri ndị na-eto eto maka ibi ezigbo ndụ, ịsọ nsọ ala, ịkwanyere ndị okenye ùgwù na ihe ndị ọzọgasị. Egwuregwu ọnwa so n’otu n’ime omenala ndị Igbo nyụwarala ka ọkụ n’ala Igbo. A na-ekwu na egwuregwu ọnwa na-alazị ala; akụkọ ifo na ọdịbendị ndị ọzọ na -apụtakarị ihe na ya esorokwazị ya wee na-ala. Ihe butere ya wee bụrụ: igwe ọgbara ọhụụ nke a kpọro “Teknụzụ” (Technology), oke mmepe (civilization), ọrụ bekee, azụm ahịa na okpukpere chi ndị ụka bụ nke napụrụla ọtụtụ ndị omenala na ọdịbendị ha. Nwa afọ Igbo ọbụla bịara ụwa mgbe a ka na-egwuri egwu ọnwa nke gboo ga-amata ihe ọtụtụ ndị Igbo maara maka ya na-agabịga ugbu a ọ nyụwarala ka ọkụ.

Na mbụ, oge ọbụla ọnwa kewapụtara igwe wee chapụta, na-abụkari ụbọchị oke ọṅụ wee nye nwa afọ Igbo ọbụla malite n’ụmụntakịrị ruo na ndị ntorobịa wee ganye na ndị okenye isi awọ. Ha na-apụta jiri egwu ma ọ bụ n gwa egwu dịka ogene, ịgba w.d.g.z. wee kpọkuo onwe ha. Nke a bụrụ iji wee ziputa na abalị ahụ ga-adị egwu ma juputa na sọ aṅụrị. N’oge ahụ onye ọbụla sichara nri abalị ga-amalite gbapụwa n’ama egwuregwu ebe ndị na-esichabeghi nri na ihe ndị ọzọ ha na eme ga-agbapụzị ozi ha ọsọ ka ha wee nwee ike ga sonyere ibe ha n’ihe ha na-eme.

**Ntuleghari Agụmagụ**

**Omenala**

Gladys I. (2016) Na nkọwa nke ya kwuru na e nwere ike ịkọwa omenala n’ụzọ dị iche iche. Nke a bụ ụfọdụ nkọwa ndị mmadụ nyere maka omenala

| 1. Omenala bụ mgbakọta gụnyere nke ihe niile mmadụ matara dịka, nka, nkwenye, na amamihe igwe mmadụ nwekọrọ ọnụ nke ha na-ahafenyekwa n’aka ụmụ ha o wee si n’aka fere aka. Omenala bụkwa ihe niile mmadụ mụtara iji chịa ma ọ bụ chekwa akparamagwa ya, dịka omume, nkwenye, nghọta, na amamihe ya” A na-amụta ya amụta, ọ bụghị ebumpụta ụwa. |
| --- |

Agwaraonye C. (2015) kọwara na oke mmepe (globalisation) juru ụwa ebutela mmebi omenala n’ala Igbo. A na-ahụ nke a n'akụkụ ebe a na-asụ asụsụ Igbo, oke mmepe a emewo ka ọtụtụ omenala dịka ịwa ọjị, iti mmọnwụ, egwuregwu ọnwa, akụkọ ifo na nkuzi omume ndị na-eso ya, dgwz. bụrụkwa ihe a na-ahụta dịka ihe riri mperi nakwa ihe a jụrụ ajụ kpam kpam.

**Egwu Ọnwa ma ọ bụ Egwuregwu Ọnwa**

Egwuregwu ọnwa bụ otu n’ime omenala ndị Igbo nke sitere n’aka fere aka wee ruo anyị aka. Tupu agụmakwụkwọ aubata n'ala Igbo, e nwere ụzọ dị iche iche e ji akụzirị ụmụ aka ihe. Otu n'ime ha bụ nke kacha pụta ihe bụ egwuregwu ọnwa. Egwuregwu ọnwa n’ala Igbo bụ ihe a na-eme kwa abalị ma ọnwa na-eti. A na-emekarị nke a mgbe ọnwa zuru ezu na mgbe a na-ahụ ìhè ya nke ọma.oge ọ bụla ọnwa chapụtara ihe, oke ọṅụ na-adị n’obodo, ndị richarala nri abalị ga-amalite gbapụba n’ama egwuregwu ebe ndị na-arụchabeghi ọrụ abalị ha ga-agbapụ ya ọsọ iji mechapụ ihe ha na-eme ngwangwa ma sonyere ibe ha. Chukwunaeme O. (2020) kwuru wee sị na tupu agụmakwụkwọ abata n'ala Igbo, e nwere ụzọ dị iche iche e ji akụzirị ụmụaka ihe. Otu n'ime ha bụ nke kacha pụta ihe bụ egwu ọnwa. Ọ kọwara na ọ bụ oge ọkọchị ka e ji agba egwu ọnwa. Nke a bụ maka na anaghị atụ egwu na mmiri nwere ike izo chụbaa ndị mmadụ n'ime ụlo. Ọzọkwa bụ na ọ bụ oge arụcharala ọrụ ubi nke ndị Igbo na-ahụta dịka oge ezumike. Okoro a gbara ajụjụ ọnụ kwuru sị: "N'oge ahụ, ọ bụghị naanị ụmụaka na-aga n'ọgbọ ebe a na-agbakọ maka egwu ọnwa.""Onye ọbụla ma okenye ma nwata na-aga, o nweghikwanụ onye na-atụ egwu na ndị ohi nwere ike ịba na be ya zukọọ ihe o nwere."Ọ bụ n’ama obodo ma ọ bụ n’ihu ezinaụlo sara mbalaka a na-anọ egwuri egwuregwu ọnwa. A na-eme karị Egwuregwu onwa a n’oge ọkọchị ka e wee hụ na mmiri ozuzo adịghị nke bụ iro egwuregwu ọnwa. E nwekwara egwuregwu nke a na-eme na ezinaụlọ bụ nke nne na nn a na-akpọkọ ụmụ ha na ndị enyi ha ma na-akọrọ ha akụkọ ifo na akụkọ ihe mere mgbe gboo na ihe kpatara ya. Ụdị egwurgwu a enweghi mgbe e ji eme ya, e nwereike ime ya ma ọ bụ n’ọkọchị ma ọ bụ n’udummiri. Ọ na abụ abalị ọ bụla oghere pụtara ka a na-eme ya. Ndị na-eso n’egwuregwu ọnwa bụ ụmụ aka nọ n’agbata afọ ise gbagobe wee ruo na ndị ntorobia, ndị okenye na-ekerekwa òkè n’egwuregwu ọnwa ma na ọ bụ n’ụzọ pụrụ iche. Egwuregwu ọnwa bụ ihe omume ntụrụndụ nke na-am alitekarịsịa mgbe nri abalị gachara wee banye n’abalị. Ọ bụkwa omenaala mara mma nke ndị Igbo ji akpa onwe ha obi aṅụrị, ma bụkwara ụzọ kachasị dị mfe nke ndị okenye ji akụziri ụmụ aka na ndị ntorobịa ụzọ ka mma isi wee bie ndụ. Ndị okenye na-esikwa n’ egwuregwu ọnwa akọwara ụmụ aka na ndị ntorobịa ihe kpatara omenala na ọdibendị dịka o siri metụta obodo ọ bụla ya na ihe kpatara ihe ụfọdụ jiri wee dị otu ọ dị n’ala Igbo. Dika ụmụ nwoke na-agbamgba, ụmụ nwanyị ga na agụ ma na-agbakwa egwu. Ndị okenye na-anọdụ n'ìgwè n'ìgwè, gburugburu ebe a na-agba ọkụ, na-aṅụ ma na-ekesa ihe ọṅụṅụ na-egbanwe akụkọ na-adịghị mma nke dike n’ihi na-adịghị mma sị n'oge gara aga, na-atọkwa ibe ha ụtọ na mkparị dị nro nke a maara dịka ‘*Njakiri’.*

**Akụkọ Ifo.**

Nkoli na onye ọzọ (2016) kọwari n’akụkọ ifo ndị Igbo bụ akụkọ ọdịnala na-esitekarị n'ahụmahụ mmadụ ma ọ bụ anụmanụ, dabere na ya kụzie maka ihe karịrị mmadụ gburugburu. Akụkọ ndị a na-ekwukarị gbasara ihe omume na ihe mmụta. Akụkọ ifo gụnyere ụkpụrụ omenala, ụkpụrụ na nkwenye, na ntụrụndụ. Ha kwukwara n’akụkọ ifo bụ ihe e ji akọwa maka okike nwere agwa, akụkọ ifo anụmanụ kwenyere na ha nwere ike ikwu okwu, na ike ime onwe ha n'ụdị na-anọchite anya mmadụ (dị ka a na-ahụ na Ọjadịlị). Dịka ọmụmaatụ, agụ "agu" ka a na-akpọkarị eze anụmanụ, mbe "mbe" dị ka akpa aghụghọ (the master trickster), chameleon (ogwumagala) ka dibia ma ọ bụ mma ihu abụọ, dgwz’ o kwukwara n’ihe omume n'akụkọ ifo Igbo nwere ike na-ewere ọnọdụ n'ụwa mmadụ ma ọ bụ n'ala ndị mmụọ ma ọ bụ n'eluigwe. E eji ya eziputa ọtụtụ agwa dịka nrubeisi, ịdị umeala n'obi, omume ọma, wdg Site na isiokwu ndị a, akụkọ ifo Igbo na-egosipụta ọrụ onye ọbụla n'ime obodo. Ọ gara n’ihu wee kwuo na omenala Igbo mbụ, ụmụntakịrị na ndị ntorobịa Igbo sonyeere nke ọma n'oge mmemme ọdịnala, ọkachasị na ngosi akụkọ ifo. Edemede ọnụ Igbo na mmemme ọdịnala rụrụ ọrụ dị mkpa na ọzụzụ na nzụlite omume nke ndị ụmụ Igbo mbu. Ha jere ozi dị ka ezi ụzọ ndị Igbo si kụnye ha nkwenye, ụkpụrụ, nkà ihe ọmụma, echiche ụwa, wdg nye ndị na-eto eto n'oge gara aga.

## 

## Ntulegharị Egwuregwu Ọnwa

E lee anya, a ga-ahụ na ndị a niile ekwuchaala ihe banyere egwuregwu ọnwa, akụkọ ifo bụ nke na-apụta ihe n'egwu ọnwa ya na omenala Igbo. Ha kọwara mpụtara ha, ka e si eme ha, ndị Na-eme ha na oge eji eme ha, ma kọwapụtakwa uru ọ bara nye ndị Igbo ọ kachasị ndị na-eto eto. O bụ eziokwu na ndị a niile ekwuchaala maka egwuregwu ọnwa na omenala Igbo, mana ọ bụ n’ihi na o nweghị onye n’ime ha kwurula maka egwuregwu ọnwa dịka ọ dịzị ugbua, ma ọ bụzịkwa ihe ahụ a na-emebu ka a ka na-eme, kpalitere mmụọ odee n’isi okwu a. Nke a bụ iji were mee ka ndị agba ọhụrụ a mata na ọ bụkwa otu egwuregwu ọnwa ahụ ha mara ka ndị odee ndị ọzọ ahụ na-akọwa. Maka na ha nwere ike na-eche na e nwere ihe ọzọ a na-akpọ egwuregwu ọnwa nke ha na-amaghị n’ihi na anyị lee anya nke ọma, anyị a mata na ndị iche pụtara ihe n’egwuregwu ọnwa nke gboo na nke ugbua dị ọtụtụ ma dịkwa omimi. Ọ bụ nke a mere o jiri dị mkpa na anyị ga eweta egwuregwu ọnwa nke gboo na ihe ha na-eme ugbua dịka egwuregwu ọnwa ma dobe ha nke ọbụla n’akụkụ ibe ya(side by side), iji mee ka ndị a na-amaghị ihe a na-akọ maka egwụregwu ọnwa nke gboo nwere ike chemie echiche nke ọma ma chọpụta na ọ bụkwanụ ofu ihe ahụ ha ma ka a ka na-ekwu maka ya, mana ndị iche bụ na ọtụtụ mma na omenala Igbo pụtara ihe na ya alasịala, wee fọdụzie nanị ịgba asịrị, ime omenelu na igwu egwuregwu ụmụaka. N’ezie omenala Igbo bụ ihe mara nnukwu mma nke ụkwu ma bụkwara ndụ na njirimara ndị Igbo. Igbo na-atụ n’ilu wee sị; onye tụfuo ihe o ji ama mma, mma ya arụọ. Onye mee ọba ya mgbọkọrọ ụmụaka e jiri ya kpoo aja. maka na nke onye ji ka oji etu ọnụ. N’ezie omenala Igbo mara mma ma kwesiri iji eme

Ọmụmaatụ emume ndị a na-eme n'egwuregwu ọnwa Igbo gụnyere ndịa:

### **Kpukpunkogele:**

Nke a na-abukari ihe izizi a na-eme n'egwuregwu ọnwa. Ọ naghị asọ nwoke ma ọ bụ nwanyị. Ka esi eme ya bu; a na-anọ n'ahịrị abụọ onye ọbụla na onye otu ya ga na-akụ aka ha chilili ọtọ, dịka ha na-agụ;

kpukpunke ogele. . . . Oo gele ogele,

onye na-akpọ ogele . . . . Oo gele ogele, muuu. . . . Oo gele ogele.

Dịka nke a na-eme, mmadụ abụọ izizi nọ n'ahiri ahụ ga-ejide onwe ha aka were azụ kpụrụ nke ogele wee gafesia aka ndị ahụ achịlili elu ma gakwaa kwunye n'azụ azụ, ma chilikwaa aka ha elu ma sonyekwuazi n'egwu ahụ a na agụ. Otú a ka a ga-emegide ya wee ganye na mmadụ niile agafesia.

### **Ịchụ Ọsọ N'egwuregwu Ọnwa:**

Nke a dika otu n’ime egwuregwu na-apụta ihe n'egwu ọnwa, ma nwoke ma nwanyị na-esonye na ya. Otu onye ka a ga-ekechi anya ya ebe ndị ọzọ ga amakpunyecha n'ime ọhịa dị iche iche je zoo onwe ha. Oge nke a na-eme onye e kechiri anya ya ga na-agụ egwu a;

gaa...... ngalo, ndị ahụ gara zoo ekweere ya, oo gaangalo ooh oh,

ka chifumuka . . . . Ooo ka chifumuka ooh oh,

ndị ole ji ngwere ete ofe . . . . . agwọ,

pipipi . . . . . Uule,

dukadu . . . . . bensaa,

okeke mimi . . . . . michaa u ekwe,

nne u mgbeli . . . . . nna ụ mgbeli,

unu lee kam la-eme gịị. . . . . ai lee la ata akara,

kedu maka nkem. . . . . ọ dị l'elu uko,

ndị ihe m la-eji ewedute e . . . ..osisi,

ọ m dakwanụ . . . .. o bụrụ nke u,

ndi onye kelụ ivem . . . . . ọ nwatụrụ,

nwatụrụ dịka onye . . . . . gụa,

ọlọ gbaa ishi e.

Ozugbo ọ kwuchara ọlọ gbaa ishi e, ị ga- ama na ọ pụtabago ya bụ ịkwado onwe gị ofụma ka I ga-esi wee gba ọsọ.

Mgbe ụfọdụ ihe onye na-achụ ọsọ ga na-agụ bụ;

oo koko oo . . . . . kọ oh oh,

ọ m bịawa oo, ọ bụrụ na ha ezochabeghi, ha ga a sị ya ụwawa oo(no)vmana ọ bụrụ na ha ezochago, ha a si ya iyeyi oo(yes) nke pụtara na ha ezochaala ọfụma.

## Egwu Dị ka Emụme A Na-eme N'egwuregwu Onwa

Egwu so n’ihe kacha apụta ihe n’egwuregwu ọnwa. Nke a bụ emụme ejiri wee mara ụmụagbọghọbịa. Ha na-agbakọ otu ebe n’ama egwuregwu ahụ wee na agụpụ ma na-agbapụkwara onwe ha egwu ọdinala ndị ahụ ejiri wee mara ndị Igbo. Ọ bụ eziokwu na egwu na-abụkarị maka ịtụrụ ndụ mana, otutu mgbe ka ejikwara ya akụzi ihe. Ma ọ bụghị iji kọchaa ajọ agwa, ọ bụrụ iji too ezigbo agwa. Ma ọ bụkwanụ ọ bụrụ nke na-akọ maka ihe mere n'obodo. Keke (2000) kwuru na site na egwu ntụrụndụ, ndị mmadụ mụtara maka omenala na ọdịbendị ha. Ọ gakwara n'ihu kwuo na egwu dịka mkpụrụ ọkụkụ nke ahaziri ọfụma ma mee ka ọ pụta ihe n’ omenala. Jones (1949) na Okafor (2019) kwadoro echiche a na-ekwu na; “N'ala ebe sayensị na-adịghị eme ihe ntụrụndụ ndị a haziri ahazi, ndị mmadụ aghaghị ime ya n'onwe ha; ya mere ntụrụndụ niile na-esochi egwu mgbe niile”. E nwere ụzọ egwu abụọ na-apụta ihe n’egwuregwu ọnwa, ha gụnyere ndịa; Egwu ọgụgụ na Egwu ọgbụgba. Abịa **n’egwu ọgbụgba** ọ na abụkari ndị ahụ ụmụagbọghọ na-ejikarị eto onwe ha. Ha n-eme nke a site na-ịkpọ onwe ha aha n’otu n’otu ma na etu onwe ha aha, onye nke ha kpọrọ aha ya ga-abanye n’ime ogige ahụ ha gbara wee na-elecha ma na-agbakwa egwu ahụ ndị ọzọ na-agụrụ ya. Ọmụmaatụ egwu dị otu a bụ;

*Chiichii bekee, ekwela deti metụ gị, deti metụ gị, i were ncha sachapụ ya, onye ji ego ga-alụ gị, ịnụgo?*

a gụchanara ya, atụọ ụzụ, onye nke ahụ apụọ akpọkwaa aha onye ọzọ.

Egwu ọzọ ụmụ agbọghọ na-agba n’egwuregwu ọnwa bụkwa nke a;

*onye ga-agba egwu . . . . ịiya ịya ịya ga-agba egwu ịya*

*Nkechi ga-agba egwu . . . . ịiya ịya ịya ga-agba egwu ịya*

*ọ bụ ihere na-eme gi*

*ọ bụ ihere ụmụagbọghọ*

*ka ọ bụ ihere ụmụokoro*

*ka ọ bụ na di gị nọ n’ebe a?*

*ị ga-agba egwu ịga-agba egwu ị ga-agba egwu. . . . eeewo*

*ekwnsu rapụ ya ka ọ laa. . . . ka ọ laa be di ya*

*imọnkị rachaa banana, imọnkị rachaa bababa, imọnkị rachaa banana. . . . . . ,*

Nakwa ọtụtụ egwu ndị ọzọ yigasịrị egwu ndịa a, bụ ndị a na-agụkwa ma na-agba n’oge egwuregwu ọnwa. A na-akọkwa akụkọ ifo, na-agba mgba na ọtụtụ ihe omume ndị ọzọgasị na-apụtakwa ihe n'egwuregwu ọnwa nke anyị enweghị ike ịkọwasị ugbua.

## Egwuregwu Ọnwa, nke Gboo

Nke a bụ udi Egwuruegwu ọnwa na-adị tupu ndị ọcha abata Naijiria. Ọ bụ n’egwurergwu ọnwa nke gboo ka ihe ndị a anyị kọwapụtagasịrị n’elu na-apụta ihe. N’ịgbado ụkwụ na nchọcha e mere, Egwuruegwu ọnwa nke gboo bụ ebe anyị hụtara Igba mgba dịka otu n'ime mmemme Egwuruegwu ọnwa, akụkọ ifo nke site na ya ka anyị na-eji aha anụmanụ na mmụọ mara ihe ọjọọ na ihe dị mma mgbe ụfọdụ. Ịbụ abụ na ịgba egwu, akụkọ ihe mere eme nke ndị agadi nwoke na ndị nwanyị na-akọrọ ụmụaka dị ka ihe mere n’agha Biafra na ihe kpatara ha jiri mee, ka otu obodo si malite, ihe kpatara ịchụ àjà na uru ha wdgz. Ọ bụkwa ebe anyi hụrụ Ikpọ oga, ịchụ okokoo, ezi uche na nchekwa. Dịka Osodieme Adrin Alochi siri kwuo n’ajụjụ ọnụ a gbara ya, ọ sị n'oge ahụ n'agbanyeghị na ụmụ agbọghọ kpụgoro ara tozuo oke ga-apụta gbara ọtọ n'ihi na ha amaghị ihe ọ bụla wee zoo n'otu ebe ha na nwa okorobịa tozuru etozu na ọ dịghị ihe ọjọọ na-abịa ha n'obi. Egwuruegwu ọnwa nke gboo bụkwa ebe ndị nne na nna na-abịa ileba anya na arụrụ ọrụ anụ ahụ na nke uche ụmụ ha. Mazị James onye Awgu nke dị n'Enugu Steeti a gbara ajụjụ ọnụ kwukwara na ọ bụ site n'egwuruegwu ọnwa ka ndị okenye na-achọta akụkọ na-akọcha omume ọjọọ ha na-ahụta n’etiti ụmụaka ha ma sikwa na ya kụziere ha ụzọ kacha mma isi wee mezie ụzọ ha. ụmụaka ndị ọzọ na-esikwa na akụkọ dị otu a mụta ihe ma ghara ịgbaso ụzọ dị otú ahụ.

## Egwuregwu Ọnwa nke Ugbu a.

Mgbe ndị ọcha bịara ịchị anyị. ha wetakwara ọtụtụ mgbanwe bụ nke metụtara ọtụtụ omenala na ọdịbendị ndị Igbo ọ kachasị egwuregwu ọnwa na okpukpere Chi. Otu n’ime ihe mgbanwe a ha wetara gụnyere; nrụrụ aka nke sitere na ndị okenye ruo n’ụmụaka. N'oge a ndị okenye na ndị isi kwesịrị ichebe anyị tụgharịrị ghọrọ ndị na-eresị anyị ndị ọcha maka ịgba ohu. ọtụtụ ihe gbanwere nke mere na ndị mmadụ malitere na-efu n’Egwuregwu onwa. Nke a pụtara ihe ọfụma n’ ihe nkiri Naijiria (the crying princess). Ị ga-ahụ ka ndị okenye ajọ omume siri gbakọọ si na nzuzo wee na-akpọrọ ụmụaka ala ha n’egwúregwu ọnwa ma na-akpọgara ndị ọcha maka ọdịmma nke onwe ha na-ajụghị ihe bụ ebum n’uche ndị ọcha ahụ n’ebe ndị ahụ nọ. Ị ga-esikwa n’ihe onyonyoo anụnwa hụta ka ụjọ siri wee ba ndị nne na nna banyere ụmụaka ha ịga egwuregwu ọnwa, nke a wee mee ka ọ bụrụ mmadụ ole na ole ka a ga-ahụzị n’ egwuregwu ọnwa ma-apụtachaa oge ọbụla. Ndị ntorobịa, mgbe ha lechara ihe nkiri mmekọ nwoke na nwanyị ga-achọ ịbịa na-eme ya n’ama egwuregwu n’oge egwuregwu ọnwa ebe ọ bụ na ọ bụ oghere kacha mma ha nwere wee chọpụta na okokoo abụghịzikwa ihe a na-akpọ ya kama 'zoo, chọta ma mebie onye ọ bụụrụ gị na ya'. Onye bịara ụwa mgbe gboo ga-amata n'ime mkpuke so n'ihe ndị Igbo na-asọ nsọ nke na onye tụrụ ya ga na-ezo onwe ya. Mana dịka ọ dịzị ugbua ụfọdụ enweghịzị arụ ha hutara na ya n’ihi n’ụfọdụ jikwuzị ya ejide nwoke mere na a bịachazịa egwuregwu ọnwa nke ugbu a, ị ga-ahụ ka a kwụsị abụọ abụọ bụ nke mere ka afọ ime juputa ebe niile. N'egwuregwu ọnwa nke taa, ụmụaka na - ezukọ malite Chụba onwe ha ọsọ, gbaba mgba nke mgbe ụfọdụ na-aghọrọzị ọgụ. Ihe ọzọ ị ga ahụ bụ ndị nke ga agbako otu ebe wee na-ekiri ihe nkiri n'ekwenti otu onye. Ihe ọzọ ha na-eme n'egwu ọnwa ugbua bụ ịmụ ka e si agba egbe dị ka nke ha na-ekiri n’igwe onyoonyoo (cartoon) nke ha kwenyere na ọ bụ ndị ọgbọ ha na-eme ya maka nke a, o nweghị ihe ọjọọ dị na ya. Ọ hịara ahụ ịhụ ebe ha na-abụ abụ ọdịnala, agba egwu ọdịnala ma ọ bụ eme ihe ọ bụla dị mkpa ndị Igbo na-eme n'egwuregwu ọnwa nke gboo. Mgbe ụfọdụ ha na-agụ egwu ụka na ụmụ egwu ọdinala ndị ahụ na-adịghị omimi dịka;

Onye ga-agba egwu................. Ịya ịya ịya ga-agba egwu ịya

Chinaza ga-agba egwu ................. Ịya ịya ịya ga-agba egwu ịya

Onye fụtakwa oo ................. iiya oo

Chinaza fụtakwa oo ................. iiya oo

Nkechi e sobe ya oo ................. iiya oo...................

Ya bụ na ọ bụ nanị egwu ndị ahụ ụmụaka na-agụ n’egwu ọnwa ka a ka na-agụzị ugbua n’ihi na ndị ntorobia na ndị okenye anaghị esonyezi n’ihe a na-eme n’egwu ọnwa nke ọma ugbua. Mgbe ọbụla a pụtasịrị egwu ọnwa, ndị okenye n’anọrọ onwe ha ma na-akọrọ onwe ha akụko ihe mere na ndụ otu onye ma ọ bụ ibe ya, ebe ndị ntorobia ga anọkwa nke ha n’akọkwa ma nke mere ma nke na-emeghi, mgbe ụfọdụ, nwagbọghọ na-esoro okoro dị ya mma were pụọ. Nke bụ eziokwu bụ na ọ bụzị ọkara ụmụaka na-apụzị egwuregwu ọnwa, ọ hịara ahụ ịhụ ndị okenye na ya n'agbanyeghi n'ufọdụ ndị a gbara ajụjụ kwuru na ndị okenye ka na-apụ egwu ọnwa. Mgbe nwa nchọcha jụrụ ka ọ mata nke ọma, ha mere ka ọ mata na mgbe ọbula ndị okenye ole n'ole gbakọrọ n'ihu ezinụlọ otu onye n’abalị ma na-akọ nke mere na ka ọ siri mee, na ọ bụ egwu ọnwa ka ha nọ. Mgbe ọbula ụfọdụ ụmụaka biakwutere okenye n’ihu be ya n'abali ka ọ kọọrọ ha akụkọ, na ọ bu egwu ọnwa. Ha mere ka a mata na ọ bụghị iwu na a ga apụ n'ama egwuregwu tupu ọ bụrụ egwu ọnwa. Ya bụ na ihe kachasị pụta ìhè ugbua bụ egwuregwu ọnwa nke ihu ezi. N'oge a, ọtụtụ ihe a na-adịghị ahụkebe na-amalitezị ime nke na-edula egwuregwu ọnwa na omenala Igbo ndị ọzọ mmụọ. Ọ na-ewere ọnọdụ n'ihu ogige ma ọ bụ n’ezi sara mbara. A na-emekwa ya n'ihe onyonyoo dịka ihe onyonyoo Naigiria a kpọrọ 'egwu ọnwa'. A naghịzị eme ya n’ama egwuregwu obodo n’ihi egwu dị n’obodo ugbua (insecurity), a naghizikwa eji ụzọ ndị ahụ dị iche iche e jibu akpọpụta ndị mmadụ n'egwu ọnwa dịka,

'gaangalo.,

oo koo ko oo'....

Kama n'ugbua, ọ bụzị onye ọ dị mkpa na-apụta egwu ọnwa. Ọ bụrụ na mmadụ chọrọ ịkpọ ibe ya, onye ma ọ bu ndị ahụ ga-achọrọ onye ha chọrọ ịkpọ gaa be ya.

N'egwuregwu ọnwa ugbu a, ihe ndị ntorobịa na-agụzị ma na-agbakwa bụ egwu awantịlọ (hip hop). Egwuregwu ọnwa nke ugbua bụzị ebe mmadụ na-abịazị ma chebiri onye mejọrọ ya ka ha abụọ lụba ọgụ ebe ndị ọzọ ga na-akụrụ ha aka.

### **Mgbanwe Pụtara Ihe N’egwuregwu Ọnwa Nke Gboo Na Nke Ugbua.**

E nwere ọtụtụ mgbanwe pụtara ihe n’egwuregwu ọnwa nke gboo na nke ugbua, ha gụnyere ndịa:

1. Na mbụ ndị Igbo bụ ndị e ji ọrụ ugbo were mara, nke a na-enyere ha oghere ị bata n’oge ma bịa hazie ezinụlọ ha nke ọma ka ọ ga abụ mgbe oge egwu ọnwa zuru, ha a pụba n’ama. Mana ugbua, ọ dịghịzị etu ahụ, ihe karịrị ọkara n’ọnụ ọgụgụ ndị Igbo bụzị, ndị ọrụ bekee, ndị ọzụ ahịa nakwa ọrụ ndị ọzọ na-abụghị ọrụ ugbo nke na-anaghịzị enye ha oghere ị pụta egwu ọnwa. Ọrụ ndịa na-emekwa ka ezigbo ike gwụ ha mgbe ọbụla ha batara.
2. Na mbụ egwuregwu ọnwa na-abụkawa n’ama egwuregwu. Nanị n’oge mmiri ozuzo ya na mgbe ọnwa a pụtabeghi ọfụma ka a na-eme egwuregwu ọnwa nke ihu ezi. Ọ bụkwa oge a ka nne na nna na-anọ n’ime ụlọ kọọrọ ụmụ ha akụkọ ifo na akụkọ ndị ọzọ. Mana dịka ọ dịzị ugbua, ọ bụzị nanị n’ihu ezi sara mbara ka a na-eme ya. Ya bụ na ihe a na-emezị ugbua bụ nanị egwuregwu ọnwa nke ihu ezi.
3. Ọ bụ egwu na akụkọ ọdịnala na-apụta ihe n’egwuregwu ọnwa nke gboo. Mana ugbua, ọ bụzị, egwu ụka, awantịlọ (hiphop), na egwu ụmụaka ya na akụkọ ihe mere n’ihe ọnyonyoo e kiriri ka na-agụ ma na akọzị n'egwuregwu ọnwa.
4. Ndị okenye na-enwe nnukwu mmasị ị pụta egwu ọnwa mgbe gboo. Mana ugbua, ọ hịara ahụ ịhụ onye okenye n’egwu ọnwa. Ụfọdụ ndị ka na-apụta bụ ha na ndị okenye ibe ha na-anọ n’ihu ezi, mgbe ụfọdụ ha na-akọkwara ụmụaka bịakwutere ha akụkọ.
5. N’egwuregwu ọnwa nke gboo, e nwegasịrị usoro e ji a kpọpụta ndị mmadụ n’ egwu ọnwa dịka;

“oo koo koo!, Kuu kuu uu!”, obodo ọbụla na nke ha. Mana ugbua, e sighizị otu ahụ a kpọpụta ndị mmadụ. Ụfọdụ na-aga kpọọ enyi ha n’ụlọ, ebe ụfọdụ na-apụta mgbe ha nụbara olu ndị ọzọ.

1. N’egwuregwu Ọnwa nke gboo, ọ bụ nanị n’ime obodo ka a na-eme ya. Mana dịka ọ dịzị ugbua, a na- emezi egwuregwu ọnwa n’ihe onyonyoo nke na onye ọbụla nwere ike i kiri ya n’agbanyeghi ebe ọ nọ, mana ọ dịbeghi ụbara.
2. Na mbụ a na-aga egwuregwu ọnwa n’enweghi onye a ga-anụ akụkọ ọjọọ n’isi ya, nanị mgbe ụfọdụ ka a na-atụta ime ụzọ n’egwu ọnwa. Mana a bịa n’egwuregwu ọnwa nke ugbua, ọtụtụ ihe ọjọọ ka a na-anụ na ya, ma ọ bụghị ime ụzọ, ọ bụrụ na mmadụ na-efu efu ma ọ bụkwanụ bụrụ na a nara mmadụ ihe ya n’ike ma ọ bụkwanụ jituo nwanyị n’ike(rape).

### **Ihe Butere Mgbanwe N’egwuregwu Ọnwa.**

1. Obinna Okoro onye e ji 'Achara Man' mara, site n’ajụjụ ọnụ ndị BBC jụrụ ya, kọwara na ụka so na otu ihe chụrụ ọtụtụ omenala ọsọ n'ala Igbo, nke a gunyere egwu ọnwa.
2. Ọzọkwa bụ agụmakwụkwọ nke ndị bekee bụ nke a kpọrọ 'formal education'.
3. Ọzọ bụ oke egwu nke juru n’obodo(insecurity).
4. Ọzọ bụ n’ihi igwe teknụzụ. ọtụtụ ka ọ ga-aka mma na ha nọ n’ụlọ ha na-apị ekwentị ha kama ịpụ egwu ọnwa n’ama egwuregwu. Ụfọdụ nọkwu n'ekwenti ekiri egwu ọnwa.
5. Ọzọ bụ na ọ bụrụ na e lee anya a mata na ndị Igbo ahapụla aka ọrụ e jiri mara ha bụ ọrụ ugbo na ọrụ nka bụ nke Na- enye ha oghere ị pụta egwu ọnwa wee banye n'ọrụ oyibo, ịzụ ahịa, ụfọdụ na-agbakwuazị 'bọyị' bụ nke mere na ha enweghizi oghere ị pụta egwu ọnwa maka na, oge ọbula ha bata n'abali, ha abịa malite isi nri na ozi ụlọ ndị ọzọ, tupu ị ga ama ihe na-eme ọ bụrụ ha ụra maka na ahụ a bụghị igwe n'ihi na ọ na-abụ a gbachaa egwu ọ laa n'ukwu
6. Ihe ọzọ butere mgbanwe a bụ maka oké ọpụpụ ndị Igbo, ị ga biri na mba ọzọ n'ihi ichọ akụ na ụba.

### **Ka Mgbanwe a Siri Wee Metụta Ndụ Ndị Igbo Ọkachasị Ndị Na-Eto Eto**

O nwegasịrị ọtụtụ ụzọ mgbanwe n'egwuriegwu ọnwa siri wee metụta ndụ ndị Igbo. Nke mbu bụ na ọ mere ka omenala bụrụ ihe na ala ala n'ihi na ụfọdụ mmadụ amaghịzikwa ya. Ozo bụ na nsọ ala adighizikwa. Ọzọ bụrụ na ọtụtụ mmadụ anaghizi apụta egwu ọnwa, onye nke pụtara aputa a gaghị ahụ ọnụ ọgụgụ mmadụ bara uru o nwere ike iso wee guo egwu, maka nke a ọ na-ahịa ụfọdụ mmadụ ahụ I nweta ụzọ ha ga-esi kporie ndụ ma ọ bụ kpaa onwe ha obi ọma. Ọzọ bụ na ohịara ahụ ikuziri ndị ntorobịa nke bụ ihe ọjọọ na nke dị mma n'ihi na ọ bụghị ihe dị ofere ije mee na nke onwe. O mekwara ka ọtụtụ mmadụ jehie ụzọ na-enweghi onye na-asị ha na ihe I na-eme adịghị mma. Iji chịkọta ya bụ na arulara karịzịrị ebe niile, o nweghizikwa onye ma onye a na-eze.

## Mmechi na Ntunye

Ọrụ nchọcha a chọrọ ka ndị Igbo ọ kachasị ndị ntorobịa laghachi na njirimara ha n'ihi na ihe onye na-eme ka e ji amara ya. Omenala bu mma, ùgwù na njirimara mba. Ya mere na onye hapuru omenala ya wee mebe omenelu, ọ bụrụ ofeke biri n'elu. Na mmechi, omenala Igbo mara mma nke ukwuu ma kwesikwa ịga n'ihu. Ya mere na ntunye nke odee, ọ ga-adị mma na e mere nchọpụta ụzọ a ga esi mee ka egwuregwu ọnwa di n'ụdị o ga amasi ndị ogbara ọhụụ a ma gharakwa ịdapụ n'omenala Igbo ọ bụ n'ihi na ọ na abụ a chọrọ ijide onye ara, a kpaa àgwà ka onye ara. N' ihi na ọtụtụ ihe agbanweela n'ụwa taa, ọ ga adị mma na e webatara obere mgbanwe n'ụfọdụ omenala na ọdịbendị ọ kachasị egwuregwu ọnwa bu okwu a kpu n'ọnụ iji mee ka ọ daba n’agba a anyị nọ na ya ugbua n'emetụtaghi mgbọrọ ya bụ omenala. Na ntụnye nke m, O ga-adị mma ma ọ bụrụ na ndị ọdee Igbo na ndị na-ahụta maka ihe onyonyoo ga-amalite deputaba ma meputaba ọtụtụ ihe n’egwuregwu ọnwa ma na-etinye ha n’igwe Teknụzụ ya na n’ihe onyonyoo(television). Dịka onye nkụzi 'pimary 3' nke ụlọakwụkwọ Central Urban Primary School 1, Abakaliki a gbara ajụjụ ọnụ siri kwuo, 'o doola ewu na ọkụkọ anya na e nweghizi ezigbo nchekwa n’obodo ugbua maka nke a, ọ dịghị mma ka a na-ahapụ ụmụaka ka ha gatee aka maka egwuregwu ọnwa, ya bụ na ọ ka mma ka ọ bụrụ egwuregwu ọnwa nke ihu ezi ka a ga na-emezi kama ị pụba n’ama egwuregwu obodo'. Ihe ọzọ bụ na ọ ga-adị mma ma ndị nne na nna belata aka n’ọrụ ma leba anya n’ezinụlọ ha, ka ụmụaka anyị mara ihe banyere omenala na ọdịbendị ha ma ghara ịbụ ofeke na-amaghị ụzọ.

# **Edensibịa**

Agwaraonye, C. (2015). *Influence of Globalisation on Igbo Culture of South Eastern Niger* <https://www.academia.edu/35124521>

Chukwunaeme, O. (2020). *Igbo Tradition: Uru egwu onwa bara na ozuzu na njiko ndi Igbo.* BBC News Igbo <https://www.bbc.com/igbo/afrika-52401642>

Gladys, I. U. (2016). *Ọmụmụ omenala Igbo na Ngalaba GS nke Mahadum Oka: Uru na olileanya ya nye ndi ntorobịa: Mgbakoigba*, Journal of African Studies.

Igwe, L.O, Ibe, D.O na Ezeụmụdo, R.A (2022). *Egwu Ọnwa N’Ala Igbo* — MbidoIgbo